2 Dikoronika 19 | Beibele Inthaneteng | Phetolelo ya Lefase le Lefsa
2 Dikoronika 19:1-11
19 Jehoshafate kgoši ya Juda a boela ka khutšo+ ntlong ya gagwe kua Jerusalema. 2 Bjale Jehu+ morwa wa Hanani+ wa mmoni+ a tšwa a yo ema pele ga kgoši Jehoshafate, a re go yena: “A ba kgopo ba swanetše go newa thušo?+ Le gona a o rata+ bao ba hloilego+ Jehofa? Tseba gore sefahlego sa Jehofa se go galefetše+ ka baka la seo. 3 Fela go na le dilo tše dibotse+ tšeo di hweditšwego go wena, ka gobane o fedišitše dikota tše kgethwa nageng+ wa ba wa lokiša pelo ya gago gore o tsome Modimo wa therešo.”+ 4 Jehoshafate a dula Jerusalema; ke moka a tšwa a boela gape setšhabeng go tloga Beresheba+ go fihla dithabeng tša Efuraime,+ gore a se bušetše go Jehofa Modimo wa borakgolokhukhu ba sona.+ 5 A bea baahlodi nageng ka moka mo metseng yohle e šireleditšwego ya Juda, motse ka motse.+ 6 A botša baahlodi a re: “Šetšang seo le se dirago,+ ka gobane ga le ahlolele batho eupša le ahlolela Jehofa;+ e bile o na le lena ditabeng tša go ahlola.+ 7 Bjale anke le boifeng+ Jehofa.+ Elang hloko le be le gate mogato,+ ka gobane go Jehofa Modimo wa rena ga go na go se loke+ goba go beba sefahlego+ goba go amogela letsogo-le-kobong.”+ 8 Le gona Jehoshafate a bea ba bangwe ba Balefi+ Jerusalema, a bea le baperisita+ le ba bangwe ba dihlogo tša mašika a botatago+ Isiraele gore ba ahlole+ ka leina la Jehofa le gore ba sware ditsheko+ tša badudi ba Jerusalema. 9 Le gona o ile a ba nea taelo a re: “Ye ke tsela yeo le swanetšego go dira ka yona le boifa+ Jehofa ka potego le ka pelo e feletšego. 10 Ge e le mabapi le melato ka moka yeo e tlago go tlišwa go lena ya bana babo lena bao ba dulago metseng ya bona, e lego melato yeo e akaretšago go tšhollwa ga madi,+ go tshelwa ga molao,+ ditaelo+ le dikahlolo,+ le ba lemoše gore ba se ke ba fošetša Jehofa e le gore lena le bana babo lena le se ke la welwa ke kgalefo.+ Le dire ka mokgwa wo e le gore le se ke la ba le molato. 11 Šo Amaria moperisita yo mogolo yo a le okametšego ditabeng ka moka tša Jehofa;+ le Sebadia morwa wa Ishimaele moetapele ntlong ya Juda ditabeng ka moka tša kgoši; Balefi ba gona gore ba le thuše e le bahlankedi. Tiang matla+ le gate mogato, gomme anke Jehofa+ a šegofatše dilo tše dibotse tšeo le di dirago.”+
2 Dikoronika 19